**E L Ő T E R J E S Z T É S**

**Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2018. április 24-i ülésére**

**Tájékoztató a közterületen történő szeszesital fogyasztás tilalma bevezetése lehetőségeiről**

A Tisztelt Bizottság 2017. október 24-i ülésén tárgyalta a „Tájékoztató a lakótelepek közvetlen közelében lévő zöldterületen történő szeszesital fogyasztás tilalma bevezetése lehetőségeiről” című előterjesztést.

43/2017. (X.24.) BKKB számú határozatában a Bizottság – részletes vitát követően - egyetértett a város közterületei teljes területén a szeszesital fogyasztás tilalma bevezetésével és felkérte a Polgármestert, hogy a közterületen való szeszesital fogyasztás általános tiltására vonatkozó részletszabályok az előterjesztésben is említett szükséges kivételek megfogalmazása mellett kerüljenek kidolgozásra, és a rendelet tervezet kerüljön a Bizottság és a Közgyűlés decemberi ülése elé. Ezen határidő további egyeztetésekre hivatkozással a 391/2017.(XII.14.) Kgy. határozatban a Közgyűlés által meghosszabbításra került a 2018. áprilisi Közgyűlésig.

A vizsgálat tárgya eredetileg tehát az volt, hogy **a közterület használatának szabályairól szóló 2/2011. (I.31.) önkormányzati rendelet** (a továbbiakban: Önk. rendelet)szabályai kiegészíthetők-e a lakótelepek közvetlen közelében lévő zöldterületen történő szeszesital fogyasztás tilalmával.

Részletesen indokolásra került az, hogy miért nem lehetséges pontosan körül nem határolható területeket bevonni a tiltással érintett közterületekbe, illetve azok a problémák, amik a gyakorlati megvalósítást, a szankcionálást akadályozzák.

A 2017. októberi előterjesztés részletesen taglalta, milyen körben milyen felhatalmazással rendelkezik az önkormányzat a tiltások megfogalmazására, továbbá kitért más városok jogalkotási gyakorlatára is. A települések nagy számban a közterületek egészére vezettek be tiltó rendelkezéseket.

A 2017. októberi előterjesztés összeállításába a szankciók alkalmazására hatáskörrel rendelkező Szombathelyi Rendőrkapitányság és Szombathely Megyei Jogú Város Közterület-felügyeletének vezetői is bevonásra kerültek. A Bizottság döntését követően a közterületet érintő teljes tiltás bevezetése gyakorlati megvalósítása került alapos vizsgálat alá, ismételten bevonva a fenti két rendvédelmi szervet.

Elemzésre került, hogy milyen okokból lenne szükség szabályt alkotni e tárgyban. A közterületen jelen lévő hatóságok is megerősítették, hogy Szombathelyen a közterületen történő szeszesital fogyasztás nem általános probléma, jól lokalizálható, hol vannak rendszeresen bejelentések. Amíg egyes kiemelt területeken kerül bevezetésre a tiltás, az hozhat olyan eredményt, hogy a probléma azon a helyen megszűnik, de általában – mint a kamerák esetén – más területen üti fel a fejét újra. Az is megállapításra került, hogy a közterületek teljes területére bevezetendő tiltás túl szigorú szabályozást eredményezne és mégsem vezetne a problémák teljes körű kezeléséhez. A végrehajtók ebben az esetben többek között szembesülnének azzal a problémával, hogy vajon a konkrét terület közterület-e. Ez nem minden esetben azonosítható be a helyszínen, hiszen a közterületi ingatlanok kiterjedése nincs jelölve természetben. Például a szabályozási igényt elindító esetben is, a lakótelepek területén a házak közvetlen közelében általában egy sáv nem közterület, hanem a társasházhoz tartozó terület lehet. Az esetek egy részében pedig a problémát nem a közterületen történő italozás okozza, a lakosságot zavaró hatás jelenik meg a közterületen, vagy azzal határos területeken.

Felmerül továbbá, hogy a közterületek egészére történő kiterjesztés esetén elégséges-e a szankció alkalmazására hatáskörrel rendelkező közrendvédelmi szervek jelenlegi személyi állománya és a szükséges tárgyi feltételek.

Összességében javasolom a Tisztelt Bizottságnak megfontolásra, hogy maradjanak hatályban **a közterület használatának szabályairól szóló 2/2011. (I.31.) önkormányzati rendelet 10/A. § (1) bekezdésében foglalt tiltások**:

1. kereskedelmi és vendéglátó üzletek – ideértve a kizárólagosan palackozott italokat forgalmazó üzletek-, áruházak közterületre nyíló bejáratától számított 50 méteren belül;
2. rendelők, szociális, köznevelési és egészségügyi intézmények, közhatalmi funkciót ellátó szervezet (bíróság, ügyészség, rendőrség, NAV, kormányhivatalok, önkormányzatok, stb.) elhelyezésére szolgáló épületek, valamint egyházi épületek telekhatárától számított 200 méteres távolságon belül;
3. közterületi játszótereken, továbbá a játszóterek külső határvonalától számított 5 méteres távolságon belül;
4. közösségi közlekedési eszköz igénybevételének céljából létesített, illetve erre kijelölt megállóban, várakozóhelyen, illetve helyiségben, valamint nyílt légterű megálló, várakozóhely esetén annak külső határvonalától számított 5 méteres távolságon belül, azzal, hogy ha a szeszesital fogyasztási korlátozás alá tartozó terület külső határvonala nem állapítható meg egyértelműen, akkor a szeszesital fogyasztása a megállót vagy várakozóhelyet kijelölő táblától vagy más jelzéstől számított 5 méteres sugarú körnek megfelelő körzetben tilos.

A 10/A. § (2) bekezdése szerint az (1) bekezdésben foglaltakat nem kell alkalmazni a közterület-használati engedéllyel rendelkező vendéglátó előkertek, városi rendezvények, valamint szeszesital kimérési engedéllyel is rendelkező rendezvények területén.

Kérem a Tisztelt Bizottságot, értsen egyet a meglévő szabályozás fenntartásával.

**Szombathely, 2018. április „ ”**

**(:Dr. Puskás Tivadar:)**

**Határozati javaslat**

**…./2018. (IV. 24.) BKKB. számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a város közterületein történő szeszesital fogyasztás tilalmával kapcsolatban előterjesztett javaslatot, és egyetért a jelenlegi szabályozás módosítás nélküli fenntartásával.

**Felelős**: Ágh Ernő, a bizottság elnöke

Dr. Puskás Tivadar polgármester

Dr. Károlyi Ákos jegyző

(A végrehajtás előkészítéséért: Nagyné Dr. Gats Andrea a Jogi, Képviselői és Hatósági Osztály vezetője)

**Határidő:** azonnal